Temeljem članka 17., stavka 1. Zakona o sustavu civilne zaštite („Narodne novine“ broj 82/15, 118/18, 31/20, 20/21, 114/22), članka 52. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21) te članka 30. Statuta Općine Kloštar Podravski („Službeni glasnik Koprivničko - križevačke županije“ broj 4/21) Općinsko vijeće Općine Kloštar Podravski na 31. sjednici održanoj 9. prosinca 2024. godine donijelo je

**PLAN RAZVOJA**

**sustava civilne zaštite na području Općine Kloštar Podravski za 2025. godinu**

**s trogodišnjim financijskim učincima**

# 1. UVOD

Člankom 17. stavak 1. Zakona o sustavu civilne zaštite („Narodne novine“ broj 82/15, 118/18, 31/20, 20/21, 114/22) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju Analizu stanja i godišnji Plan razvoja sustava civilne zaštite s financijskim učincima za trogodišnje razdoblje te Smjernice za organizaciju i razvoj sustava koje se razmatraju i usvajaju svake četiri godine.

Na temelju Analize o stanju sustava civilne zaštite na području Općine Kloštar Podravski za 2024. godinu i Smjernica za organizaciju i razvoj sustava civilne zaštite na području Općine Kloštar Podravski za vremensko razdoblje od 2024. do 2027. godine, donosi se Plan razvoja sustava civilne zaštite na području Općine Kloštar Podravski za 2025. godinu s financijskim učincima za trogodišnje razdoblje (u daljnjem tekstu: Plan razvoja sustava civilne zaštite).

# 2. PLANSKI DOKUMENTI

U tabeli 1. navedeni su dokumenti iz područja civilne zaštite koje je potrebno izraditi u 2025. godini.

Tablica 1: Popis dokumenata iz područja civilne zaštite koje je Općina Kloštar Podravski u potrebi izraditi u 2025.god.

|  |  |  |  |  |
| --- | --- | --- | --- | --- |
| **R.Br.** | **Naziv dokumenta** | **Izrađivač** | **Rok izrade** | **Donosi** |
| 1. | Procjena rizika od velikih nesreća | Radna skupina | Ožujak 2025. | Predstavničko tijelo na prijedlog izvršnog tijela |
| 2. | Odluka o imenovanju koordinatora na lokaciji | Općina | Travanj 2025. | Načelnik Stožera CZ |
| 3. | Rješenje o rasporedu pripadnika postrojbe civilne zaštite opće namjene ili Odluka o stavljanju van Odluke o osnivanju postrojbe civilne zaštite opće namjene | Općina | Travanj 2025. | Izvršno tijelo |
| 4. | Odluka o imenovanju povjerenika civilne zaštite i njihovih zamjenika | Općina | Svibanj 2025. | Izvršno tijelo |
| 5. | Donošenje Plana djelovanja civilne zaštite Općine | Ovlaštena pravna osoba za obavljanje poslova iz I. i II. grupe stručnih poslova civilne zaštite | U roku od 6 mjeseci od usvajanja Procjene rizika od velikih nesreća | Izvršno tijelo |
| 6. | Izrada elaborata za vježbu civilne zaštite 2025. | Upravljačka skupina | 30 dana prije održavanja vježbe civilne zaštite | Izvršno tijelo |
| 7. | Plan vježbi civilne zaštite Općine za 2026.god. | Općina | Prosinac 2025. | Izvršno tijelo |
| 8. | Analiza stanja sustava civilne zaštite za 2025.god. | Općina | Prosinac 2025. | Predstavničko tijelo na prijedlog izvršnog tijela |
| 9. | Plan razvoja sustava civilne zaštite za 2026. godinu s trogodišnjim financijskim učincima | Općina | Prosinac 2025. | Predstavničko tijelo na prijedlog izvršnog tijela |

## 2.1. VOĐENJE I AŽURIRANJE BAZE PODATAKA O PRIPADNICIMA, SPOSOBNOSTIMA I RESURSIMA OPERATIVNIH SNAGA SUSTAVA CIVILNE ZAŠTITE

Općina Kloštar Podravski osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite (Pravilnik o vođenju evidencije pripadnika operativnih snaga sustava civilne zaštite („Narodne novine“ broj 75/16).

Evidencija se ustrojava za:

* za članove Stožera civilne zaštite,
* za pripadnike postrojbe civilne zaštite opće namjene ukoliko će postrojba biti oformljena,
* za povjerenike i zamjenike povjerenika civilne zaštite,
* za koordinatore na lokaciji-

Općina Kloštar Podravski dužna je podatke o vrstama i broju pripadnika operativnih snaga zaprimljene od strane operativnih snaga i podatke koje su u obvezi izraditi samostalno dostaviti Koprivničko - križevačkoj županiji te u MUP – Ravnateljstvo civilne zaštite – Područni ured civilne zaštite Varaždin – Služba civilne zaštite Koprivnica, sukladno Pravilniku o vođenju evidencija pripadnika operativnih snaga sustava civilne zaštite ("Narodne novine“ broj 75/16).

Kontakt podatke (adrese, fiksni i mobilni telefonski brojevi) u planskim dokumentima potrebno je kontinuirano ažurirati.

NOSITELJ: Općina Kloštar Podravski

IZRAĐIVAČ: Jedinstveni upravni odjel

ROK: 30. prosinca 2025.god.

# 3. OPERATIVNE SNAGE SUSTAVA CIVILNE ZAŠTITE

## 3.1. STOŽER CIVILNE ZAŠTITE

* Pripremiti i održati vježbu operativnih snaga sustava civilne zaštite

NOSITELJ: Općina Kloštar Podravski

IZVRŠITELJ: Stožer civilne zaštite, upravljačka skupina i operativne snage sustava civilne zaštite.

ROK: Sukladno donesenom Planu vježbi civilne zaštite

* Evidencija Stožera civilne zaštite, ažuriranje osobnih podataka

NOSITELJ: Općina Kloštar Podravski

IZVRŠITELJ: Jedinstveni upravni odjel

ROK: kontinuirano tijekom godine

## 3.2. POSTROJBA CIVILNE ZAŠTITE OPĆE NAMJENE

Općinski načelnik Općine Kloštar Podravski rješenjem će rasporediti pripadnike postrojbe civilne zaštite opće namjene sukladno članku 6. Uredbe o sastavu i strukturi postrojbi civilne zaštite („Narodne novine“ broj 27/17).

* Osposobljavanje pripadnika postrojbe civilne zaštite opće namjene

NOSITELJ: Općina Kloštar Podravski

IZVRŠITELJ: MUP – Ravnateljstvo civilne zaštite

ROK: kontinuirano tijekom 2024.god.

* Evidencija pripadnika, ažuriranje osobnih podataka

NOSITELJ: Općina Kloštar Podravski

IZVRŠITELJ: Jedinstveni upravni odjel

ROK: kontinuirano tijekom godine

Navedene aktivnosti odraditi će se ukoliko revizijom Procjene rizika od velikih nesreća bude utvrđeno da postoji realna potreba za postrojbom civilne zaštite opće namjene.

## 3.3. OPERATIVNE SNAGE VATROGASTVA

U cilju spremnosti i brzog djelovanja vatrogasna društva za 2025.god. u planu su sljedeće aktivnosti:

* kontinuirano usklađivati Plan zaštite od požara Općine,
* kontinuirano usklađivati Plan uzbunjivanja dobrovoljnih vatrogasnih društava,
* provođenje preventivnih mjera: dežurstva i ophodnje svih društava posebice u vrijeme paljenja trave, korova i „Uskrsnih krjesova“,
* opremati DVD-e u skladu s Pravilnikom o minimumu tehničke opreme i sredstava vatrogasnih postrojbi („Narodne novine“ broj 43/95, 91/02)
* provoditi osposobljavanje i usavršavanje vatrogasnih kadrova putem teorijske nastave, praktičnim, kondicijskim i tjelesnim vježbama,
* donošenje Financijskog plana i Godišnjeg programa rada,
* provjera ispravnosti postojeće opreme i vozila te nabava nove potrebne opreme,
* Organizacija natjecanja,
* Sudjelovanje na raznim natjecanjima za sve uzraste,
* Sudjelovanje u vježbama prema Planu vježbi CZ.

NOSITELJ: operativne snage vatrogastva Općine

IZVRŠITELJ: operativne snage vatrogastva Općine

ROK: prosinac 2025.god.

## 3.4. HRVATSKI CRVENI KRIŽ – Gradsko društvo Crvenog križa Đurđevac

Gradsko društvo Crvenog križa Đurđevac nastavit će se pripremama za djelovanje u katastrofama i izvanrednim situacijama. Nastavit će se edukacije instruktora interventnog tima te osposobljavanje sadašnjih volontera u Gradskom interventnom timu i novih članova interventnog tima GDCK Đurđevac te daljnje opremanje članova tima sukladno potrebama i osiguranim sredstvima. Posebno se računa na angažman više volontera na područjima općina. Za nove članove, volontere, ponovno će se organizirati tečaj, a svaki član interventnog tima usvojit će osnovna znanja iz prve pomoći, psihosocijalne podrške, sigurnosti i samozaštite te komunikacije. Zatim će se i sadašnji i novi volonteri, prema vlastitim mogućnostima i željama, specijalizirati iz nekog od područja: prve pomoći (napredna obuka), procjene situacije, poslova službe traženja, organizacije prihvata i smještaja ili osiguranja pitke vode i minimalnih higijenskih uvjeta, što i jest uloga Crvenog križa u sustavu zaštite i spašavanja.

Uloga Crvenog križa u sustavu Zaštite i spašavanja podrazumijeva sljedeće poslove:

* Organizacija prihvata i smještaj stradalih
* Psihosocijalna pomoć i podrška stradalima
* Služba traženja – obnavljane obiteljskih veza (evidencija i ured za informiranje) – sukladno posebnim zadaćama i ovlastima Službe traženja kao dijela međunarodne mreže, Strategiji obnavljanja obiteljskih veza 2008.-2018.(ICRC) i sukladno Pravilniku o službi traženja HCK
* Prva pomoć kao nadopuna stručnim medicinskim ekipama
* Prijem i raspodjela humanitarne pomoći
* Osiguranje pitke vode.

Tablica : Pregled bitnih aktivnosti planiranih za 2025. godinu – GDCK Đurđevac

|  |  |
| --- | --- |
| **POPIS OPREME KOJU SE PLANIRA NABAVITI U 2025.god.** | Oprema za članove interventnog tima i terenske jedinice mladih. Oprema volontera. Oprema skladišta i ureda (police za skladište, police za dokumentaciju i stolice za sastanke). Obnova postojećeg namještaja i prostorija. |
| **POPIS AKTIVNOSTI KOJE SE PLANIRA PROVESTI U 2025.god.** | Akcije dobrovoljnog darivanja krvi, prikupljanje, sortiranje, pakiranje i podjela humanitarne pomoći. Obilazak škola i vrtića. Održavanje tečajeva prve pomoći za vozače i djelatnike te građanstvo. Organizirati i sudjelovati u Natjecanju mladih HCK u prvoj pomoći. Provoditi edukacije, osnovati Gradski interventni tim (nakon što prikupimo dovoljno sredstava za kvalitetnu opremu članova). Rad s osobama treće životne dobi, s Romima i raseljenima iz Ukrajine. Organiziranje obilježavanja važnih datuma, organiziranje izleta za dobrovoljne darivatelje krvi.  Naravno, uključit ćemo se u aktivnosti i spremni smo odgovoriti u bilo koje doba na krizne situacije. |

U slučaju velikih incidenata i katastrofa na koje lokalna zajednica ne može adekvatno odgovoriti, educirani interventni timovi i raspoloživa oprema se mobiliziraju iz drugih društava i nacionalnog društva Hrvatskog Crvenog križa i šalju u pomoć na pogođeno područje

Gradsko društvo Crvenog križa Đurđevac sudjelovat će u vježbi civilne zaštite Općine Kloštar Podravski.

NOSITELJ: GDCK Đurđevac

IZVRŠITELJ: GDCK Đurđevac

ROK: 2025.god.

## 3.5. HRVATSKA GORSKA SLUŽBA SPAŠAVANJA (HGSS) – Stanica Koprivnica

HGSS je žurna javna SLUŽBA koja temeljem više zakona djeluje u području prioritetnih i neodgodivih potreba građana (sigurnost, zaštita i spašavanje ljudskih života) i koja je dužna osigurati, pripravnost, hladni pogon i raspoloživost ljudi i opreme 24 sata dnevno, 365 dana u godini, redovito održavanje znanja i sposobnosti stručnost pripadnika u vrlo zahtjevnoj, visoko rizičnoj i odgovornoj aktivnosti.

Aktivnosti HGSS – Stanice Koprivnica u 2025. godini, provodit će se sukladnu Planu rada i Programu aktivnosti koji obuhvaća zadaće održavanja spremnosti i obuke, licenciranja i produživanja licenci za gorske spašavatelje, preventive, međunarodne suradnje i opremanja Stanice. Program je sačinjen na osnovi Pravilnika o obuci pripadnika Gorske službe spašavanja, predviđenog kalendara aktivnosti i dr., a temelji se na Zakonu o Hrvatskoj gorskoj službi spašavanja („Narodne novine“ broj 79/06 i 110/15). Za aktivnosti predviđene ovim programom postoji zakonska obveza za osiguravanje sredstava za:

* redovitu djelatnost,
* akcije spašavanja (potražne akcije, spašavanje na nepristupačnom terenu, spašavanje u zimskim uvjetima na nepristupačnom terenu, spašavanje na divljoj vodi i poplavama, itd.),
* intervencije na nepristupačnim terenima,
* nabavka i održavanje opreme,
* preventivna djelatnost (prisutstvo članova stanice Koprivnica na organiziranim planinarskim pohodima, na takmičenjima „ekstremnih“ sportova, edukacija osoba koje borave u prirodi, edukacija turističkih djelatnika itd.).

Tablica : Pregled bitnih aktivnosti planiranih za 2025. godinu - HGSS - Stanica Koprivnica

|  |  |
| --- | --- |
| **POPIS OPREME KOJU SE PLANIRA NABAVITI U 2025.god.** | Oprema za stijensko spašavanje, oprema za zimsko spašavanje, oprema za speleospašavanje, kombi vozilo i jedno plovilo |
| **POPIS AKTIVNOSTI KOJE SE PLANIRA PROVESTI U 2025.god.** | Akcije, dežurstva, vježbe, osiguranja, treninzi, tečajevi, prezentacije/edukacije |

Hrvatska gorska služba spašavanja (HGSS) – Stanica Koprivnica sudjelovat će u vježbi civilne zaštite Općine Kloštar Podravski.

NOSITELJ: HGSS - Stanica Koprivnica

IZVRŠITELJ: HGSS – Stanica Koprivnica

ROK: prosinac 2025.god.

## 3.6. POVJERENICI CIVILNE ZAŠTITE I NJIHOVI ZAMJENICI

Općinski načelnik Općine Kloštar Podravski imenovat će povjerenike civilne zaštite i njihove zamjenike sukladno članku 21. stavku 1. Pravilnika o mobilizaciji, uvjetima i načinu rada operativnih snaga sustava civilne zaštite (“Narodne novine” broj 69/16).

* Osposobljavanje povjerenika civilne zaštite i njihovih zamjenika

NOSITELJ: Općina Kloštar Podravski

IZVRŠITELJ: MUP – Ravnateljstvo civilne zaštite

ROK: kontinuirano tijekom 2024.god.

* Evidencija povjerenika i zamjenika povjerenika, ažuriranje osobnih podataka

NOSITELJ: Općina Kloštar Podravski

IZVRŠITELJ: Jedinstveni upravni odjel

ROK: kontinuirano tijekom godine

## 3.7. KOORDINATORI NA LOKACIJI

Ovisno o specifičnostima izvanrednog događaja načelnica Stožera civilne zaštite Općine Kloštar Podravski određuje koordinatora i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

Stožer civilne zaštite Općine Kloštar Podravski nakon zaprimanja obavijesti o velikoj nesreći ili katastrofi odmah po saznanju mobilizira Koordinatora na lokaciji i upućuje ga na mjesto incidenta prije dolaska operativnih snaga.

* Evidencija koordinatora na lokaciji, ažuriranje osobnih podataka

NOSITELJ: Općina Kloštar Podravski

IZVRŠITELJ: Jedinstveni upravni odjel

ROK: kontinuirano tijekom godine

## 3.8. PRAVNE OSOBE OD INTERESA ZA SUSTAV CIVILNE ZAŠTITE

Sukladno potrebi pretpostavljenog izvanrednog događaja, pravne osobe od interesa za sustav civilne zaštite Općine Kloštar Podravski sudjeluju u vježbi civilne zaštite Općine Kloštar Podravski.

Sukladno točki 5. Pravilnika o nositeljima, sadržaju i postupcima izrade planskih dokumenata u civilnoj zaštite te načinu informiranja javnosti u postupku njihovog donošenja („Narodne novine“ broj 66/21) pravne osobe koje su odlukom Općinskog vijeća određene od interesa za sustav civilne zaštite dužne su izraditi operativni plan civilne zaštite.

Pravne osobe operativnim planom razrađuju tko će provesti zadaće, kada, prije, za vrijeme ili neposredno nakon velike nesreće i katastrofe, s kojim resursima te tko je za organiziranje snaga i provođenja zadaća odgovoran.

* Evidencija pravnih osoba od interesa za sustava civilne zaštite, ažuriranje osobnih podataka

NOSITELJ: Pravna osoba od interesa za sustav civilne zaštite

IZVRŠITELJ: Odgovorna osoba za poslove civile zaštite u pravnoj osobi od interesa za sustav civilne zaštite

ROK: kontinuirano tijekom godine

# 4. SUSTAV UZBUNJIVANJA GRAĐANA

Cilj: uspostava sustava uzbunjivanja. U organizaciji zaštite i spašavanja u Općini, pored ostalih subjekata, telekomunikacijska podrška, odnosno sustav veza u kriznim situacijama, pokazao se vrlo bitnim čimbenikom kvalitetnog sustava zaštite i spašavanja, stoga je potrebno:

* nastaviti rad na unaprjeđenju sustava uzbunjivanja stanovništva u slučaju velikih nesreća i katastrofa
* provjeriti čujnost sirena na području Općine Kloštar Podravski.

Izvršitelji: Operateri (vlasnici objekata s opasnim tvarima), MUP – Ravnateljstvo civilne zaštite – Područni ured civilne zaštite Varaždin – Služba civilne zaštite Koprivnica, operativne snage vatrogastva s područja Općine Kloštar Podravski i Općina Kloštar Podravski.

# 5. FINANCIRANJE SUSTAVA CIVILNE ZAŠTITE

Cilj: racionalno, funkcionalno i učinkovito djelovanje sustava civilne zaštite. Prema Zakonu o sustavu civilne zaštite („Narodne novine“ broj 82/15, 118/18, 31/20, 20/21, 114/22), izvršno tijelo jedinice lokalne samouprave odgovorno je za osnivanje, razvoj i financiranje, opremanje, osposobljavanje i uvježbavanje operativnih snaga. Prema tome, u proračunu Općine Kloštar Podravski za 2025.god., u skladu s ostalim posebnim propisima, implementirat će se sljedeće stavke:

|  |  |  |  |
| --- | --- | --- | --- |
| **NOSITELJ KORIŠTENJA FINANCIJSKIH SREDSTAVA IZ PRORAČUNA OPĆINE KLOŠTAR PODRAVSKI** | **VISINA PLANIRANIH SREDSTAVA ZA 2025. GODINU S PROJEKCIJOM ZA 2026. I 2027. GODINU** | | |
| 2025. | 2026. | 2027. |
| VZO KLOŠTAR PODRAVSKI | 57.600,00 eur | 37.600,00 eur | 37.600,00 eur |
| GDCK ĐURĐEVAC | 6.000,00 eur | 6.000,00 eur | 6.000,00 eur |
| HGSS | 10.000,00 eur | 10.000,00 eur | 10.000,00 eur |
| CIVILNA ZAŠTITA | 10.000,00 eur | 10.000,00 eur | 10.000,00 eur |
| UKUPNO: | 83.600,00 eur | 63.600,00 eur | 63.600,00 eur |

# 6. ZAKLJUČAK

Donošenjem Zakona o sustavu civilne zaštite („Narodne novine“, broj 82/15, 118/18, 31/20, 20/21, 114/22) i zakonskih akata proizlaze zadaće i okvirna dinamika provođenja poslova u sustavu civilne zaštite Općine Kloštar Podravski.

U 2025. godini pokazuje se potrebnim nastaviti aktivni rad u usklađenju i unaprjeđenju sustava civilne zaštite Općine Kloštar Podravski i to posebice sljedećim aktivnostima:

* ažuriranje postojećih planskih dokumenata,
* osposobljavanjem i opremanjem operativnih snaga sustava civilne zaštite,
* ažuriranjem podataka o operativnim snagama u sustavu civilne zaštite,
* osiguravanjem planiranih proračunskih sredstva za organizaciju i razvoj sustava civilne zaštite.

**OPĆINSKO VIJEĆE**

**OPĆINE KLOŠTAR PODRAVSKI**

**KLASA: 240-01/24-01/04**

**URBROJ: 2137-16-01/01-24-01**

**Kloštar Podravski, 9. prosinca 2024.**

**PREDSJEDNICA:**

**Marija Šimunko**